Ons lewe in die oorgangsperiode tussen 'n tradisionele verstaan van werk as oorlewing en 'n nuwe verstaan van arbeid as 'n bron vir lewensvoorsiening. 'n Nuwe bewuswording van die waarde van spiritualiteit kan bydra tot die innovering en kreatiewe kapasiteit van 'menslike kapitaal' en toenemende outentisiteit in kommunikasie - dit hou ook potensiaal in om etiese en morele gedrag te bevorder. Derhalwe behoort organisasies in hulle strewe na groter toewyding van werkers ontvanklik te wees vir die akkommodering van dimensies soos die siel en gees wat tradisioneel in 'n kantooropset afgeskeep is. Spiritualiteit in die werkplek hou potensiaal vir leierskapontwikkeling in, aangesien dit werkers en leiers in staat stel om volgens persoonlike oortuigings, integriteit, waardes en etiese praktyke te handel. Spirituele leierskap put vanuit die fundamentele behoeftes van beide leier en volgeling vir spirituele oorlewing, sodat hulle organisatories meer toegewyd en produktief kan wees. Hierdie artikel fokus op die potensiaal van spirituele leierskap vir die transformasie en sukses van 'n organisasie.